**7*-*րդկրթականհարթակ**

**10-րդ շաբաթ**

***Նախորդ դասի ստուգում։***

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*
* Քննարկել- ի՞նչ գիտեք հայոց էպոսի մասին։

**Գրականություն - էջ 15 - «Գրառումներ իմ կյանքից»**։ Դասը քննարկել հետևյալ հարցերով;

* Ինչի՞ մասին է պատմությունը։ Ո՞վ է պատմում պատմությունը։ Պատմիր այն
* Ստուգել դասագրքի էջ 15 և 16-ի «տեքստային աշխատանք» բաժնի հանձնարարւթյունները, հարցերն ու առաջադրանքները (1-ից 7)։

**Բառագիտություն**

* Վերհիշել հետևյալ բառերի բացատրությունները։
  + Վխտալ – մեծ խմբով մի տեղ հավաքվել, ամբոխվել
  + Եղեգնապատ – խիտ աճած եղեգներից կազմված պատ
  + Աղյուս – կավից պատրաստված քառանկյունի
  + Տափաստան – չոր բնությամբ անծայրածիր հարթ տարածություն
  + Անհոգ – առանց հոգսերի
  + Լանջ – լեռան զառիվայր տարածքը
* Վերհիշել հետևյալ բառերի հոմանիշները
  + Անծայրածիր – անսահման
  + Ուրվագծվել – ձև ստանալ, գծագրվել, ձևավորվել
  + Ամայի – դատարկ, անբնակ
  + Սարսափ – վախ
  + Զավակ - երեխա
* Վերհիշել հետևյալ բառերի հականիշները
  + Ցուրտ – տաք
  + Աշխատասեր – ծույլ
  + Պտղաբեր – անպտուղ
  + Աղքատ – հարուստ
  + Ծածկել - բացել
* Թելադրության օգնությամբ վերհիշել հետևյալ բառերի ուղղագրությունը
  + *Երջանիկ, բարձրանալ, վխտալ, վերջապես, մարդիկ*

**Քերականություն – Պարզ, ածանցավոր և բարդ բառեր**

* Բառերն ըստ կազմությամբ քանի՞ խմբի են բաժանվում։ Որո՞նք են։
* Բերել օրինակներ։ Կարողանալ պարզ բառերից կազմել ածանցավոր և բարդ բառեր
* Ստուգել տնային հանձնարարությունները։

**Մշակույթ –** Դասը քննարկել հետևյալ հարցերով;

* Ո՞վ էր Մարտիրոս Սարյանը։
* Քո խոսքերով պատմիր Սարյանի մասին։
* Ի՞նչ էր ասել Սարյանը հայրենիքի ու արվեստի մասին։
* Ի՞նչպես կարողացավ Սարյանը փրկել ռմբակոծված եկեղեցին։
* Տարբեր աղբյուրներից նյութեր փնտրիր և Սարյանի մասին մի քանի նախադասությամբ փոքրիկ շարադրություն կազմիր։

***Նոր դաս։***

* **Գրականություն** – Սասնա ծռեր հայկական էպոսը**։** Դասանյութը աշխատանքային փաթեթում
* **Բառագիտություն** – Թեմատիկ բառերի բացատրություն, թեմատիկ հոմանիշներ, հականիշներ, ուղղագրական բառեր
* **Հայոց լեզու** – Բառերի բազմիմաստություն։ Մայրենի 6, էջ 30։
* **Մշակույթ -** Էպոս

**Գրականություն –** Սասնա Ծռեր

«Սասնա Ծռեր» էպոսը ունի 4 մաս կամ ճյուղ, որոնցից յուրաքանչյուրը կոչվում է հերոսներից մեկի սերնդի անունով՝ «Սանասար և Բաղդասար», «Մեծ Մհեր», «Սասունցի Դավիթ» և «Փոքր Մհեր»։

«Սանասար և Բաղդասար» ճյուղը պատմում է առաջին սերնդի մասին: Հայոց Գագիկ թագավորը հարկատու է Բաղդադի կռապաշտ խալիֆին։ Վերջինս, լսած լինելով Գագիկի դստեր՝ Ծովինարի գեղեցկության մասին, ուզում է նրան կնության վերցնել, սակայն մերժում է ստանում։ Վիրավորված խալիֆն ավերում է Հայոց աշխարհը։ Ծովինարը որոշում է հոժարակամ դառնալ խալիֆի կինը՝ երկիրը ավերումից փրկելու համար։ Լեռներում շրջելիս նա ծարավում է և Աստծուց ջուր է խնդրում։ Հանկարծակի բխած Կաթնաղբյուրից Ծովինարը մի լիքը և մի կիսատ բուռ ջուր է խմում ու հղիանում։ Հասնում է Բաղդադ։ Որոշ ժամանակ անց ծնվում են Սանասարն ու Բաղդասարը, որոնք օրեցօր մեծանում ու հզորանում են։ Խալիֆն ուզում է սպանել եղբայրներին, բայց նրանք են սպանում խալիֆին և իրենց մոր հետ փախչում են հայրենիք, հիմնում իրենց բերդը՝ Սասունը, հզորացնում ու շենացնում են այն։ Սանասարն ամուսնանում է Դեղձուն-Ծամի հետ։ Ունենում են 3 զավակ՝ Մհերը, Ձենով Օհանը և Ցռան Վերգոն։

\*\*\*

«Մեծ Մհեր» ճյուղը պատմում է, որ Սանասարին հաջորդում է որդիներից ամենաքաջը՝ Մհերը։ Այդ տարիներին Սասունը հարկատու է Մըսրա Մելիքին։ Չափահաս դառնալով՝ Մհերը տիրություն է անում երկրին ու ժողովրդին: Հացի ճանապարհը փակող հսկա առյուծի երախը պատռելով՝ երկու կես է անում, որի համար նրան կոչում են Առյուծաձև Մհեր: Այնուհետև Սպիտակ Դևից ազատում է գեղեցկուհի Արմաղանին ու ամուսնանում է նրա հետ: Մենամարտում հաղթում է Մըսրա Մելիքին և Սասունն ազատում է հարկերից, հիմնում է Մարութա Բարձրիկ Աստվածածինը, Ծովասարը դարձնում է իր որսատեղին, կառուցում է բերդեր ու կամուրջներ։ Մըսրում մեռնում է Մելիքը։ Նրա կինը՝ Իսմիլ Խաթունը, խնդրում է Մհերին գալ և տեր կանգնել իր երկրին՝ գաղտնի մտադրություն ունենալով ժառանգ ունենալ նրանից։ Ծնվում է արու զավակ, որին Իսմիլ Խաթունը կոչում է Մելիք՝ մեռած ամուսնու պատվին։ 7 տարի Մհերին իր մոտ է պահում՝ արբեցնելով թունդ գինով։ Ի վերջո սթափվելով և զղջալով իր սխալի համար՝ Մհերը վերադառնում է Սասուն։ Արմաղանը դժվարությամբ ներում է նրան։ Մհերը նորից շենացնում է Սասունը։ Որոշ ժամանակ անց Արմաղանը ունենում է որդի, որին կոչում են Դավիթ։ Երեխայի ծնվելուն պես Մհերն ու Արմաղանը մեռնում են։

\*\*\*

«Սասունցի Դավիթ» ճյուղը պատմում է այն մասին, թե ինչպես են որբացած նորածին Դավթին ուղարկում Մըսր՝ Իսմիլ Խաթունի մոտ, որտեղ տղան մեծանում է ժամ առ ժամ։ Մըսրա Մելիքը փորձում է խորամանկությամբ սպանել Դավթին, բայց պատանի դյուցազնը հաղթահարում է բոլոր փորձությունները և վերադառնում է Սասուն։ Ձենով Օհանը Դավթին կարգում է գառնարած, ապա՝ նախրապան, որսորդ։ Դավիթը սպանում է Սասունը կողոպտած դևերին և երկրի ամբարները լցնում է բարիքներով, միայնակ կոտորում է Մըսրա Մելիքի զորքին, վռնդում է նաև հարկահավաք Կոզբադինին։ Մելիքը բազմահազար զորքով ինքն է արշավում Սասուն։ Մենամարտի ընթացքում Դավիթը սրի մեկ հարվածով երկու կես է անում խոր հորի մեջ թաքնված Մըսրա Մելիքին։ Սասունն ազատագրելուց հետո Դավիթը նշանվում է Չմշկիկ Սուլթանի հետ, բայց լսելով Կապուտկողի արքայադուստր Խանդութի գեղեցկության մասին՝ մի շարք քաջագործություններից հետո ամուսնանում է նրա հետ։ Ապա գնում է Գյուրջիստան և 7 տարի մնում այնտեղ։ Խանդութը ծնում է արու զավակ և անունը դնում է Մհեր։ Չափահաս դառնալով՝ Մհերը որոշում է գնալ և գտնել հորը։ Ճանապարհին հայր ու որդի հանդիպում են և, իրար չճանաչելով, մենամարտում։ Դավիթը Մհերի բազկապանից ճանաչում է որդուն և իր հետ մենամարտելու հանդգնության համար անիծում է. «Անմա՜հ ըլնես, անժառա՜նգ»։ Դավիթն սպանվում է Չմշկիկ Սուլթանի աղջկա թունավոր նետից, իսկ ամուսնուն հավատարիմ Խանդութը ցած է նետվում բերդի գլխից։

\*\*\*

«Փոքր Մհեր» ճյուղը պատմում է, որ Դավթին փոխարինած Փոքր Մհերը պատերազմում է թշնամիների դեմ և հաղթում, սպանում է Չմշկիկ Սուլթանին՝ լուծելով հոր վրեժը։ Ամուսնանում է գեղեցկուհի Գոհարի հետ։ Սակայն հոր անեծքը կատարվում է և Մհերը մնում է անժառանգ։ Մեռնում է Գոհարը։ Հողն այլևս չի դիմանում Մհերի ոտքերի տակ։ Սասնա վերջին քաջազունը փակվում է Ագռավաքար ժայռում։

**Հարցեր և առաջադրանքներ**

* Քանի ճյուղ ունի «Սասնա ծռեր» էպոսը:
* Ինչպե՞ս է կոչվում հայոց էպոսի առաջին ճյուղը:
* Ինչպե՞ս է կոչվում հայոց էպոսի չորրորդ ճյուղը:
* Ինչպե՞ս է կոչվում հայոց էպոսի երկրորդ ճյուղը:
* Ինչպե՞ս է կոչվում հայոց էպոսի երրորդ ճյուղը:
* Ո՞վ էր Ծովինարը: Ինչո՞ւ է Ծովինարը որոշում դառնալ Խալիֆի կինը:
* Ինչպե՞ս ես գնահատում Ծովինարի արարք։
* Ինչի՞ց են ծնունդ առնում Սանասարն ու Բաղդասարը:
* Հիշի՛ր, թե հայոց առասպելաբանության մեջ էլ որ հերոսն էր ծնունդ առել երկրային տարերքից։
* Ու՞մ հետ է ամուսնանում Սանասարը և ովքեր էին նրա զավակները:
* Ու՞մ էր հարկատու Սասունը Մեծ Մհերի տարիներին:
* Ինչո՞ւ են Մհերին անվանում առյուծաձև:
* Ինչպե՞ս ես գնահատում Մեծ Մհերի արարքը․ ճիշտ է անում նա՝ գնալով Իսմիլ Խաթունի մոտ, թե ոչ:
* Ո՞վ էր Մեծ Մհերի կինը: Ո՞վ է Սասունցի Դավթի կինը:
* Ինչո՞ւ է Դավիթն անիծում Փոքր Մհերին:
* Ինչո՞ւ է Փոքր Մհերը փակվում քարանձավի մեջ։

**Բառագիտություն**- Սովորել հետևյալ բառերի բացատրությունները

* + կռապաշտ- կուռք պաշտող, հեթանոս
  + խալիֆ- արաբ իշխանավորների տիտղոսը
  + հոժարակամ-կամովի, ինքնակամ
  + արբեցնել-խմացնել
  + զղչալ-փոշմանել
  + նախրապան-հովիվ
  + կարգել-նշանակել
  + կողոպտել-թալանել, գողանալ
  + ամբար- զանազան մթերքներ պահելու շենք կամ դրա մի մասը, պահեստ
  + արու զավակ-տղա երեխա

**Հոմանիշներ**

* կռապաշտ- հեթանոս
* հոժարակամ-կամովի, ինքնակամ
* արբեցնել-խմացնել
* զղջալ-փոշմանել
* նախրապան-հովիվ
* կողոպտել-թալանել, գողանալ

**Հականիշներ**

* հարբած-սթափ
* հոժարակամ-ստիպողաբար
* թունդ-թեթև
* կառուցել-քանդել
* ստեղծել-ավիրել

**Հայոց լեզու** – Բառի բազմիմաստությունը։ Մայրենի 6, էջ 30։ Սովորել դասագրքում ներառված դասանյութը, կարողանալ վերարտադրել սեփական խոսքերով և կատարել դասագրքի հետևյալ վարժությունները՝

* Էջ 30, 2-րդ և 4-րդ վարժությունները կատարել դասարանում
* Էջ 30, 2-րդ և 3-րդ վարժությունները կատարել տանը

**Մշակույթ –** Էպոս։

**Էպոսը բանահյուսական ժանր է։** Այն ժողովրդական հերոսական կամ ավանդական վեպ է, վիպական բանահյուսության ծավալուն և բարդ տեսակ, որի մեջ կան առասպելական ու պատմական շերտեր, ավանդություններ, զրույցներ։

**Ազգային էպոսը** էպիկական բովանդակությամբ էպիկական ժանրի բանաստեղծության կամ գրականության գործ է, որը ավանդաբար ներկայացնում կամ արտացոլում է որևէ ազգի մշակութային ոգին։ Ազգային էպոսների մեջ հաճախ նկարագրվում է տվյալ ազգի ծագման և զարգացման պատմությունը, կամ պատմության մի մասը, կամ տվյալ ազգի պատկերացումները հերոսության, քաջության, ազնվության մասին, կամ ազգային խորհրդանշանների ծագման կամ ընդունման պատմությունը։

**Հարցերևառաջադրանքներ**

* Ի՞նչ է էպոսը։
* Ո՞րն է հայերի էպոսը։
* Ի՞նչ է պատկերվում էպոսի մեջ։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* լսել ներկայացված նյութը, դիտել տեսանյութը և վերարտադրել այն
* բացատրել հանձնարարված բառերը
* կարդալ տրված տեքստը, վերարտադրել սեփական խոսքերով և պատասխանել նյութին վերաբերվող հարցերին
* հասկանալ խոսքի մասերի սահմանումն ու իմաստային խմբերի տարբերությունները
* Հասկանալ ի՞նչ է գոյականը և բերել օրինակներ
* մասնակցել խմբային աշխատանքին: